L-Unjin tal-Infermiera u l-Qwiebel laqgħet b’sodisfazzjon id-deċiżjonijiet tal-Prim Ministru dwar it-tibdil fil-Kabinett. L-MUMN temmen li dan it-tibdil se jwassal għal titjib sostanzjali speċjalment fis-settur tas-saħħa. Waqt li l-MUMN irringrazzjat lil dawk li servew fil-Kabinett għas-servizzi tagħhom matul din is-sena, qalet li qed tħares ‘il quddiem b’ħeġġa u entużjażmu biex jaħdmu biex jitjieb l-oqsma tal-politika soċjali, is-saħħa u dak tal-anzjani flimkien mas-servizzi fil-komunità fl-interess tal-pazjenti, iċ-ċitaddini u l-impjegati. L-MUMN ferħet ukoll lill-Ministri u s-Segretarji Parlametnari ġodda għall-ħatriet li ngħataw u qalet li tinsab persważa li flimkien, permezz tad-djalogu soċjali, se jinstabu dawk it-toroq li jwasslu għas-suċċessi tant meħtieġa. L-MUMN ferħet ukoll Marie Louise Coliero Preca għan-nomina tagħha bħala d-disa’ President tar-Repubblika ta’ Malta. Qalet li r-relazzjoni bejn Coleiro Preca u l-MUMN minn dejjem kienu eċċelenti u jinsabu konvinti li se jkomplu jissaħħu anki għall-fatt li bin-nomina ta’ President ta’ Malta, Coleiro Preca se tkun il-Patrun tal-Florence Nightingale MUMN Benevolent Fund liema fond qalet li jagħmel differenza għall-membri tal-MUMN f’każijiet ta’ diffikultà fil-ħajja personali taghhom.